ગુજરાતમાં રાહુલ ગાંધીએ વેપારીઓ વચ્ચે જઇને તેમની મુશ્કેલીને વાચા આપવાનું શરૃ કર્યું. એ પછી નાણા પ્રધાન અરૃણ જેટલી અને તેમનું જીએસટી તંત્ર હરકતમાં આવ્યું. જે જેટલી વેપારીઓની વાત સમજવા કે સાંભળવા તૈયાર ન હતા એ જ જેટલીએ વેપારીઓની મુસીબતને તત્કાલ હળવી કરવાનું મુનાસીબ માન્યું છે. જીએસટી કાઉન્સિલના આ નિર્ણયો એકંદરે આવકાર્ય હોવા છતાં સરકાર પક્ષે વેપારીઓ અને લોકો સામે હઠાગ્રહનું વલણ કોઇ રીતે યોગ્ય નથી. ખાસ કરીને જ્યારે જીએસટી તેના અમલીકરણના પ્રારંભિક તબક્કામાં છે અને તેમાં વ્યાવહારિક રીતે અનેક પ્રકારે મુશ્કેલીનો સામનો કરવો પડે છે ત્યારે સરકાર તેના અમલીકરણ માટે દંડો લઇને ઊભી રહી જાય એ કોઇ રીતે યોગ્ય નથી. નોટબંધીના આરંભના દિવસોમાં જેમ સરકારે રોજ નિયમોમાં ફેરફાર અને સુધારા કરવા પડતા હતા તેમ જીએસટી મામલે પણ સરકારે કમસે કમ એક વર્ષ સુધી સ્થિતિસ્થાપક અવસ્થામાં રહીને લોકો અને વેપારીઓની સુવિધા તેમજ સરલીકરણ માટે ખુલ્લા મનથી તત્પર રહેવું જોઇએ. કોઇ પણ નવી વ્યવસ્થાના અપેક્ષિત પરિણામો મેળવવા માટે એ જરૃરી છે. ગત સપ્તાહે જે સુધારા કરાયા છે અને વેપારી વર્ગને જ ેરાહત અપાઇ છે એ પણ આખરી ન બની રહેવી જોઇએ. કેમ કે જીએસટી અંગેની વેપારીઓની ફરિયાદોનો અંત આવ્યો નથી. આ ફરિયાદો જીએસટી નાબૂદ કરવા માટેની નહીં પણ તેને અપનાવવા ઇચ્છતા અથવા અપાવી ચૂકેલા વેપારી વર્ગની વ્યાવહારિક મુશ્કેલીઓ છે. તેને સમજવાની ટેવ અમલદારશાહીને પડે એ જરૃરી છે. અન્યથા અમલદારશાહી તો વેપારીઓને પરેશાન કરવા હંમેશાં તત્પર હોય છે. સરકારે અમલદારોને નહીં, લોકોને, વેપારી વર્ગને ખુશ રાખવાનો છે.